Document ID: 32012R0651

Reference:
27.7.2012
RO
Jurnalul Oficial al Uniunii Europene
L 201/135
REGULAMENTUL (UE) NR. 651/2012 AL PARLAMENTULUI EUROPEAN ȘI AL CONSILIULUI
din 4 iulie 2012
privind emiterea de monede euro
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 133,
având în vedere propunerea Comisiei Europene,
după transmiterea proiectului de act legislativ către parlamentele naționale,
având în vedere avizul Băncii Centrale Europene (1),
hotărând în conformitate cu procedura legislativă ordinară (2),
întrucât:
(1)
Concluziile Consiliului din 23 noiembrie 1998 și din 5 noiembrie 2002 privind monedele euro destinate colecționării, Recomandarea 2009/23/CE a Comisiei din 19 decembrie 2008 privind orientările comune pentru fețele naționale ale monedelor euro și emiterea de monede euro destinate circulației (3), aprobată prin concluziile Consiliului din 10 februarie 2009, și Recomandarea 2010/191/UE a Comisiei din 22 martie 2010 privind domeniul de aplicare și efectele statutului de mijloc legal de plată al bancnotelor și monedelor euro (4) recomandă practici privind emiterea de monede euro destinate circulației, inclusiv de monede euro comemorative, consultarea anterioară distrugerii monedelor euro proprii circulației și utilizarea monedelor euro de colecție.
(2)
Lipsa dispozițiilor obligatorii privind emiterea de monede euro poate avea ca efect existența unor practici diferite de la un stat membru la altul și nu creează un cadru suficient de integrat pentru moneda unică. Prin urmare, în interesul transparenței și al securității juridice, este necesar să se introducă norme obligatorii privind emiterea de monede euro.
(3)
În conformitate cu Regulamentul (CE) nr. 974/98 al Consiliului din 3 mai 1998 privind introducerea euro (5), monedele denominate în euro și cenți, care respectă valorile nominale și specificațiile tehnice stabilite de Consiliu, au statut de mijloc legal de plată în toate statele membre participante a căror monedă este euro. Valorile nominale și specificațiile tehnice ale acestora sunt stabilite în Regulamentul (CE) nr. 975/98 al Consiliului din 3 mai 1998 privind valorile nominale și specificațiile tehnice ale monedelor euro ce urmează să intre în circulație (6).
(4)
Statele membre a căror monedă este euro ar trebui să poată emite și monede comemorative de 2 euro, în limitele stabilite pe an și per stat membru emitent pentru numărul de emisiuni de astfel de monede. Este necesară stabilirea anumitor limite de volum pentru monedele comemorative euro, pentru a se asigura faptul că astfel de monede reprezintă un procent minor din numărul total de monede de 2 euro aflate în circulație. Aceste limite de volum ar trebui totuși să permită emiterea unui volum suficient de monede, astfel încât să se asigure circulația efectivă a monedelor comemorative euro.
(5)
De asemenea, statele membre a căror monedă este euro ar trebui să poată emite monede de colecție euro, care nu sunt destinate circulației și care ar trebui să poată fi distinse cu ușurință de monedele de circulație. Monedele de colecție euro ar trebui să aibă statut de mijloc legal de plată numai în statul membru emitent și nu ar trebui emise în vederea intrării lor în circulație.
(6)
Este oportun ca emisiunile de monede de colecție euro să fie luate în considerare în cadrul volumului de monede care trebuie aprobat de Banca Centrală Europeană, dar mai degrabă în mod agregat decât pentru fiecare emisiune individuală.
(7)
Folosirea diferitelor valori nominale ale monedelor euro și ale bancnotelor euro, astfel cum este practicată în prezent, ar trebui examinată periodic și cu atenție de instituțiile competente pe baza criteriilor de cost și de acceptabilitate de către public. În special, Comisia ar trebui să realizeze o evaluare a impactului privind continuarea emiterii de monede de 1 și de 2 cenți.
(8)
Pentru a evita ca monede euro proprii circulației să fie distruse într-un stat membru în condițiile în care acestea ar putea fi necesare în alt stat membru, statele membre ar trebui să se consulte între ele înainte de distrugerea acestor monede,
ADOPTĂ PREZENTUL REGULAMENT:
Articolul 1
Definiții
În sensul prezentului regulament, se aplică următoarele definiții:
1.
„monede de circulație” înseamnă monede euro destinate circulației, ale căror valori nominale și specificații tehnice sunt stabilite în Regulamentul (CE) nr. 975/98;
2.
„monede comemorative” înseamnă monede de circulație care sunt destinate comemorării unui eveniment specific, după cum se specifică la articolul 1h din Regulamentul (CE) nr. 975/98;
3.
„monede de colecție” înseamnă monede euro destinate colecționării, care nu sunt emise în vederea intrării lor în circulație.
Articolul 2
Tipuri de monede euro
(1)   Statele membre pot emite două tipuri de monede euro: monede de circulație și monede de colecție.
(2)   Comisia realizează o evaluare a impactului privind continuarea emiterii de monede de 1 și de 2 cenți. Respectiva evaluare a impactului include o analiză cost-beneficiu care ia în considerare costurile reale de producție a acestor monede în raport cu valoarea și beneficiile acestora.
Articolul 3
Emiterea monedelor de circulație
(1)   Monedele de circulație se emit și se pun în circulație la valoarea nominală.
(2)   O proporție minoră, care nu depășește 5 % din totalul valorii nete cumulate și al volumului de monede de circulație emise de un stat membru, ținând seama doar de anii cu emisiune netă pozitivă, poate fi introdusă pe piață la o valoare mai mare decât valoarea nominală, dacă acest lucru este justificat de calitatea specială a monedei, de un ambalaj special sau de orice serviciu suplimentar furnizat.
Articolul 4
Emiterea monedelor comemorative
(1)   Fiecare stat membru a cărui monedă este euro poate emite într-un an numai două monede comemorative, cu excepția cazurilor în care:
(a)
monedele comemorative sunt emise colectiv de către toate statele membre a căror monedă este euro; sau
(b)
o monedă comemorativă este emisă cu ocazia neocupării temporare sau a ocupării provizorii a funcției de șef de stat.
(2)   Numărul total de monede comemorative puse în circulație pentru fiecare dintre emisiunile individuale nu trebuie să depășească următoarele două plafoane:
(a)
0,1 % din numărul total net cumulat de monede de 2 euro puse în circulație de către toate statele membre a căror monedă este euro până la începutul anului care precedă anul de emitere a monedei comemorative; acest plafon poate fi majorat la 2,0 % din numărul total net cumulat de monede de 2 euro din toate statele membre a căror monedă este euro dacă se comemorează un eveniment de largă recunoaștere și cu înaltă valoare simbolică, caz în care statul membru emitent se abține, în următorii patru ani, de la lansarea, utilizând plafonul majorat, a unei alte emisiuni de monede comemorative și precizează motivele pentru care a ales plafonul majorat; sau
(b)
5,0 % din numărul total net cumulat de monede de 2 euro puse în circulație de către statul membru respectiv până la începutul anului care precede anul de emitere a monedei comemorative.
(3)   Decizia de emitere colectivă a unor monede comemorative cu un model comun de către toate statele membre a căror monedă este euro se adoptă de către Consiliu. Drepturile de vot ale statelor membre a căror monedă nu este euro se suspendă pentru adoptarea respectivei decizii.
Articolul 5
Emiterea monedelor de colecție
(1)   Monedele de colecție au statut de mijloc legal de plată numai în statul membru emitent.
Identitatea statului membru emitent poate fi recunoscută clar și cu ușurință pe monedă.
(2)   Pentru a se distinge cu ușurință de monedele de circulație, monedele de colecție îndeplinesc toate criteriile următoare:
(a)
valoarea lor nominală trebuie să fie diferită de valorile nominale ale monedelor de circulație;
(b)
imaginile lor nu pot să fie similare cu fețele comune ale monedelor de circulație și, dacă imaginile sunt similare cu oricare dintre fețele naționale ale monedelor de circulație, înfățișarea lor de ansamblu trebuie să poată fi cu ușurință diferențiată;
(c)
culoarea, diametrul și greutatea lor sau cel puțin două dintre aceste trei caracteristici trebuie să difere semnificativ de cele ale monedelor de circulație; se consideră că diferența este semnificativă dacă valorile, inclusiv toleranțele, se situează în afara marjelor de toleranță stabilite pentru monedele de circulație; și
(d)
nu pot să aibă o muchie cu crestături fine sau o formă de „floare spaniolă”.
(3)   Monedele de colecție pot fi introduse pe piață la valoarea nominală sau la o valoare superioară acesteia.
(4)   Emisiunile de monede de colecție se iau în considerare în mod agregat în cadrul volumului emisiunilor de monede care este aprobat de Banca Centrală Europeană.
(5)   Statele membre iau toate măsurile adecvate pentru a descuraja utilizarea monedelor de colecție ca mijloc de plată.
Articolul 6
Consultarea anterioară distrugerii monedelor de circulație
Înainte de distrugerea monedelor de circulație, care nu sunt monede euro improprii circulației în sensul articolului 2 litera (b) din Regulamentul (UE) nr. 1210/2010 al Parlamentului European și al Consiliului din 15 decembrie 2010 privind autentificarea monedelor euro și procesarea monedelor euro improprii circulației (7), statele membre se consultă între ele în cadrul subcomitetului competent al Comitetului Economic și Financiar și informează directorii de monetării din statele membre a căror monedă este euro.
Articolul 7
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în statele membre în conformitate cu tratatele.
Adoptat la Strasbourg, 4 iulie 2012.
Pentru Parlamentul European
Președintele
M. SCHULZ
Pentru Consiliu
Președintele
A. D. MAVROYIANNIS
(1)  JO C 273, 16.9.2011, p. 2.
(2)  Poziția Parlamentului European din 22 mai 2012 (nepublicată încă în Jurnalul Oficial) și Decizia Consiliului din 26 iunie 2012.
(3)  JO L 9, 14.1.2009, p. 52.
(4)  JO L 83, 30.3.2010, p. 70.
(5)  JO L 139, 11.5.1998, p. 1.
(6)  JO L 139, 11.5.1998, p. 6.
(7)  JO L 339, 22.12.2010, p. 1.

Summary:
Emiterea de monede euro
Emiterea de monede euro
SINTEZĂ PRIVIND:
Regulamentul (UE) nr. 651/2012 privind emiterea de monede euro
Regulamentul (UE) nr. 729/2014 privind valorile nominale și specificațiile tehnice ale monedelor euro ce urmează să intre în circulație
CARE ESTE ROLUL ACESTOR REGULAMENTE?
Regulamentul (UE) nr. 651/2012 definește tipul de monede euro și stabilește condițiile care trebuie respectate la emiterea de monede.
Regulamentul (UE) nr. 729/2014 stabilește cerințele tehnice ale monedelor euro și prevede normele generale cu privire la desenul acestora, inclusiv aprobarea desenului.
ASPECTE-CHEIE
Regulamentul (UE) nr. 651/2012 prevede că:
guvernele țărilor din zona euro (țările care au ca monedă euro) pot emite monede de circulație* și monede de colecție*;
monedele de circulație sunt puse la dispoziție la valoarea lor nominală, cu excepția unei proporții de maximum 5 % care poate fi introdusă pe piață la o valoare mai mare decât valoarea nominală, datorită calităților speciale ale monedei sau unui ambalaj special;
monedele comemorative* naționale
pot fi emise numai de două ori pe an (cu excepția cazului în care modelul este comun tuturor țărilor din zona euro);
numărul total de monede emise nu trebuie să depășească una dintre cele două limite posibile, oricare este mai mare, ca procent din numărul total de monede de 2 euro aflate în circulație;
monedele de colecție
sunt mijloc legal de plată* în țara emitentă din zona euro;
trebuie să poată fi distinse în mod evident de monedele de circulație după valoarea nominală, imagini și două din următoarele caracteristici: culoare, diametru și greutate;
guvernele țărilor din zona euro trebuie să se consulte reciproc înainte de distrugerea monedelor euro deteriorate;
Comisia realizează o evaluare a impactului, prin care analizează costurile reale de producție a monedelor de 1 cent și de 2 cenți comparativ cu valoarea și beneficiile acestora.
În plus, Regulamentul (UE) nr. 729/2014 prevede că:
există opt monede euro (1, 2, 5, 10, 20 și 50 de cenți și 1 și 2 euro);
fiecare monedă are o față națională distinctivă și o față europeană comună;
fețele naționale trebuie:
să cuprindă un cerc de 12 stele care să înconjoare complet desenul național;
să rămână neschimbate timp de 15 ani, cu excepția cazului în care se schimbă șeful de stat al țării;
să nu indice valoarea monedei, cu excepția cazului în care se utilizează un alfabet diferit;
să respecte pe deplin regulamentul până la 20 iunie 2062;
monedele comemorative trebuie:
să aibă numai o valoare nominală de 2 euro;
să aibă un model național diferit de monedele obișnuite* de 2 euro;
să comemoreze numai evenimente cu relevanță majoră, națională sau europeană sau
să comemoreze evenimente de cea mai mare importanță la nivel european dacă sunt emise în mod colectiv în întreaga zonă euro;
țările din zona euro trebuie să se informeze reciproc și să informeze Comisia cu privire la orice schimbare propusă pentru desenele lor naționale și să supună această schimbare unei proceduri de aprobare. Acest lucru permite soluționarea obiecțiilor din partea:
unui guvern care consideră că desenul ar deranja propriul său public;
Comisiei, dacă aceasta consideră că desenul nu respectă cerințele tehnice ale legislației.
DE CÂND SE APLICĂ REGULAMENTELE?
Regulamentul (UE) nr. 651/2012 se aplică de la 16 august 2012.
Regulamentul (UE) nr. 729/2014 consolidează normele anterioare cu privire la monede, stabilite la momentul introducerii monedei euro în 2002 prin Regulamentul (CE) nr. 975/98, și modificările succesive. Regulamentul se aplică de la 22 iulie 2014.
Ambele regulamente au integrat elementele Recomandării 2009/23/CE a Comisiei cu privire la orientările comune pentru fețele naționale și emiterea monedelor euro destinate circulației.
CONTEXT
Monedele euro au intrat în uzul general în 2002. Cele opt valori nominale diferă după dimensiune, culoare și grosime în funcție de valoarea acestora și sunt concepute astfel încât să facă extrem de dificilă orice reproducere ilegală.
Pentru informații suplimentare, consultați:
„Bancnote și monede euro” (Comisia Europeană).
* TERMENI-CHEIE
              
Monede de circulație: monede destinate utilizării de publicul general care sunt mijloc legal de plată în toate țările din zona euro.
Monede de colecție: monede care nu sunt destinate circulației și sunt mijloc legal de plată numai în țările din zona euro în care sunt emise.
Monede comemorative: monede de circulație cu valoarea de 2 euro care sunt destinate comemorării unui eveniment specific de importanță națională sau europeană.
Mijloc legal de plată: monede sau bancnote care trebuie să fie acceptate într-o țară dacă sunt oferite la plata unei datorii.
Monede obișnuite: monede destinate circulației, cu excepția monedelor comemorative.
ACTELE PRINCIPALE
            
Regulamentul (UE) nr. 651/2012 al Parlamentului European și al Consiliului din 4 iulie 2012 privind emiterea de monede euro (JO L 201, 27.7.2012, pp. 135-137)
Regulamentul (UE) nr. 729/2014 al Consiliului din 24 iunie 2014 privind valorile nominale și specificațiile tehnice ale monedelor euro ce urmează să intre în circulație (Reformare) (JO L 194, 2.7.2014, pp. 1-7)
Data ultimei actualizări: 04.04.2017